**NOTĂ INFORMATIVĂ**

**la proiectul**

**REGULAMENTULUI PRIVIND ORGANIZAREA ŞI DESFĂŞURAREA STAGIILOR DE PRACTICĂ ÎN ÎNVĂŢĂMÎNTUL PROFESIONAL TEHNIC POSTSECUNDAR ŞI POSTSECUNDAR NONTERŢIAR**

Proiectul Regulamentului privind organizarea şi desfăşurarea stagiilor de practică în învăţămîntul profesional tehnic postsecundar şi postsecundar nonterţiar este elaborat în acord cu Planul de activitate al Ministerului Educației pentru anul 2016, aprobat prin Ordinul nr. 36 din 25.01.2016.

Regulamentul privind organizarea şi desfăşurarea stagiilor de practică în învăţămîntul profesional tehnic postsecundar şi postsecundar nonterţiar, stabileşte cadrul normativ privind planificarea, organizarea, desfăşurarea și evaluarea stagiilor de practică în cadrul programelor de formare profesională tehnică postsecundară şi postsecundară nonterţiară în corespundere cu Cadrul Naţional al Calificărilor pe domenii de formare profesională.

Proiectul Regulamentului este elaborat în acord cu:

1. Codul educației al Republicii Moldova, nr. 152 din 17.07.2014;
2. Codul muncii, nr. 154 din  28.03.2003;
3. Strategia de dezvoltare a învățămîntului vocațional/tehnic pentru anii 2013-2020, aprobată prin Hotărîrea Guvernului nr.97 din 01.02.2013;
4. Nomenclatorului domeniilor de formare profesională, al specialităților și calificărilor pentru pregătirea cadrelor în instituțiile de învățămînt profesional tehnic postsecundar și postsecundar nonterțiar, aprobat prin Hotărîrea Guvernului nr.853 din 14.12.2015;
5. Regulament-cadru de organizare şi funcţionare a instituţiilor de învăţămînt profesional tehnic postsecundar şi postsecundar nonterţiar, aprobat prin OME nr.550 din 10.06.2015;
6. Cadrul de referință al curriculumului pentru învățămîntul profesional tehnic, aprobat prin OME nr.1128 din 26.11.2015;
7. Planul-cadru pentru învăţămîntul profesional tehnic postsecundar și postsecundar nonterțiar în baza Sistemului de credite de studii transferabile, aprobat prin OME nr.1205 din 16.12.2015;
8. Regulamentul de organizare a studiilor în învăţămîntul profesional tehnic postsecundar şi postsecundar nonterţiar în baza Sistemului de Credite de Studii Transferabile, aprobat prin OME nr. 234 din 25.03.2016.

Scopul elaborării Regulamentului privind organizarea şi desfăşurarea stagiilor de practică în învăţămîntul profesional tehnic postsecundar şi postsecundar nonterţiar este sporirea calităţii învăţământului profesional tehnic, prin formarea competențelor /abilităților profesionale dezvoltate în cadrul stagiilor de practică, racordate la cerinţele angajatorilor.

Aprobarea şi implementarea Regulamentului privind organizarea şi desfăşurarea stagiilor de practică în învăţămîntul profesional tehnic postsecundar şi postsecundar nonterţiar va contribui la:

1. Implementarea prevederilor Codului educației și altor acte normative cu privire la formarea profesională a elevilor din instituţiile de învăţămînt profesional tehnic în baza standardelor şi Curriculumului învăţămîntul profesional tehnic.
2. Unificarea terminologiei, definirea noțiunilor și cu privire la:
   * tipurile stagiilor de practică din cadrul programelor de formare profesională;
   * locul desfășurării stagiilor de practică;
   * organizarea, desfășurarea și evaluarea stagiilor de practică;
3. Reglementarea responsabilităților și obligațiunilor instituției de învățămînt și a unităților economice cu privire la organizarea și desfășurarea stagiilor de practică.
4. Reglementarea responsabilităților și a obligațiunilor elevilor în perioada desfășurării stagiilor de practică.
5. Identificarea aspectelor organizatorice cu privire la desfășurarea stagiilor de practică.
6. Responsabilizarea tuturor actorilor cu privire la respectarea normelor de securitate și sănătate în muncă.
7. Identificarea instrumentelor de monitorizare a activităților desfășurate de elevi în perioada stagiilor de practică.
8. Stabilirea criteriilor de evaluare a stagiilor de practică.
9. Asigurarea mecanismului pentru promovarea repetată a stagiilor de practică.
10. Reglementarea desfășurării stagiilor de practică peste hotarele țării.
11. Reglementarea aspectelor financiare cu privire la salarizarea conducătorilor de practică, achitarea burselor etc.

Beneficiarii Regulamentului:Instituțiile de învățămînt profesional tehnic, agenți economici, elevi.

**Șef Direcție Silviu GÎNCU**

*Ala Osoianu*

*022-232722*